Сәлимгәрәй Сәхибгәрәй улы Асҡаров 1936 йылдың 12 декабрендә хәҙерге Башҡортостан Республикаһының Стәрлетамаҡ районы Түбәнге Уҫылы ауылында тыуған. 1953 йылдың октябренән Стәрлетамаҡ районының Салауат исемендәге колхозында эшләй башлай. 1955 йылдың ноябрендә Совет Армияһы сафына саҡырыла. 1958 йылда хәрби хеҙмәттән запасҡа ҡайтарылғас, «Стәрлетамаҡстрой» тресының 6-сы төҙөлөш-монтаж идаралығында (СМУ-6) электрослесарь булып хеҙмәт эшмәкәрлеген дауам итә. 1960 йылдың ғинуарында Стәрлетамаҡ синтетик каучук заводына эшкә күсә, артабан Е-2 цехында аппаратсы, өлкән аппаратсы була.